Операција Динамо
Операција Динамо је назив за масовну евакуацију снага Британског експедиционог корпуса и француских јединица преко Ламанша, за време битке за Денкерк током Другог светског рата. Операција, којом је из Довера командовао вицеадмирал Бертрам Ремзи трајала је од 27. маја 1940. године до 3. јуна 1940. године. За 9 дана евакуисано је 338.226 британских и француских војника. У овој операцији учествовала су сва пловила која су британци у том тренутку имали на располагању укључујући и приватне јахте, тегљаче, рибарске бродиће и сл. чије цивилне посаде су се одазвале позиву британског адмиралитета. Уколико власници бродова нису могли бити лоцирани на време, њихови бродови су једноставно реквирирани за потребе морнарице. Ови мали бродићи служили су за превоз трупа са плажа код Денкерка до већих бродова који су чекали на пучини. Иако је у сећању британске нације остало „Чудо малих бродића“ које се збило код Денкерка, преко 80% војника евакуисано је уз помоћ 41 разарача и других већих бродова који су учествовали у операцији.